# Beharangozó sajtótájékoztató összefoglaló

#### 2018. július 11-én, szerdán a Formula Student East nemzetközi hallgatói konstrukciós versenyt szervező Járműmérnökök Egyesülete beharangozó sajtótájékoztatót tartott az Innovációs és Technológiai Minisztérium épületében.

**A szervezők elmondták, hogy az ötnapos rendezvény a nagyközönség számára is nyitott, a boxutca látogatható, így a Formula autók testközelből is elérhetőek, megtekinthetőek a látogatók számára. A 20-21-22-ei (péntek-szombat-vasárnap) napokon várják a nagyközönségi látogatókat.**

**Dr. György László**, **Gazdaságstratégiáért és Szabályozásért Felelős Államtitkár az Innovációs és Technológiai Minisztériumtól** beszédében kiemelte, hogy az innovációs környezet mindig a csúcstechnológia környékén alakul ki, és az ilyen csúcstechnológiájú helyzetek Magyarországra érkezésében az ITM szívesen vállal fővédnökséget és partnerséget. Egy ilyen kezdeményezés a Formula Student EAST, amiből aztán napi ipari innovációk alakulhatnak, és ez ugyanúgy igaz arra, amikor valaki egy meglévő innovációt saját módon és helyzetben alkalmaz.

**Rózsás Zoltán, a ZalaZone Járműipari Tesztpálya Oktatási és K+F Koordinátora** elmondta, hogy nagy öröm számukra, hogy Közép- és Kelet-Európa legnagyobb mérnökversenye számára helyszínt biztosíthatnak. A rendezvény kuriózuma a pálya szempontjából az önvezető versenyszám, mivel a tesztpálya már a tervezés kezdetétől az ilyen jellegű technológiák kísérleti környezeteként épül.

A helyi képzés hallgatói is fontos tapasztalatokhoz juthatnak a rendezvény során, hiszen az előkészítésben és a lebonyolításban is részt vesznek helyi hallgatók, és helyi középiskolás diákok. Előnyös továbbá a pálya szempontjából, hogy a szponzorvállalatok az elit mérnökök mellett megismerhetik a tesztpálya nyújtotta lehetőségeket is.

**Czechmeister Mónika, az Audi Hungaria Zrt. Kommunikációs vezetője** elmondta, hogy az Audi Hungaria Zrt. a magyarországi Formula Student mozgalom leghűségesebb támogatójaként kijelentheti, hogy a vállalatukban a mozgalom támogatása rendezvény és csapat szinten is mérhető eredményeket jelent, ugyanis jelen pillanatban ebből a mozgalomból 60 gyakornokuk van, és az FS a világából kikerült munkatársaik több, mint tucatnyian vannak már.

**Dr. Ugron Gáspár, az e-Mobi NKft. Ügyvezető Igazgatója** felhívta a figyelmet, hogy a csapatok közel 50%-a elektromos hajtással versenyez, ami mutatja, hogy az elektromos autó valóság, az elektromos autózás időszaka elérkezett. Szívesen vesznek részt elektromobilitási partnerként egy olyan rendezvényen, ahol az ezen jövőt formáló hallgatókat képzik. Az e-Mobi NKft. különféle elektromobilitási programokkal várja a nagyközönséget is a rendezvényen.

**Molnár Péter, az AVL AUTÓKUT Mérnöki Kft. Department Manager Design, Deputy Tech Center Manager**-e személyes élményei kapcsán beszélt arról, hogy az egyik legfantasztikusabb dolog ebben a sorozatban az, mikor az ember valaminek a létrehozását, saját innovációnak a kézzel fogható eredményét meg tudja mutatni a nagyvilágnak - jelen esetben az FS East-en - ezek a csapatok ráadásul versenykörülmények között tudják megmérettetni magukat. Neki mérnökként is volt alkalma ezt átélni, hiszen a rendezvényhez kötődően kívülről is látta a diákokat, és az ilyen innovációs élmények gyűjtésére ad majd teret az AVL újonnan nyitott zalaegerszegi központja is, ahova rengeteg tehetséges mérnököt és mérnökhallgatót várnak.

Csütörtöki Tamás, a rendezvényt szervező Járműmérnökök Egyesületének Ügyvezetője elmondta, hogy a ZalaZone Járműipari Tesztpályára való költözéssel, az eddigi legnagyobb ipari jelenléttel, a kormányzat fővédnökségével és az e-Mobi elektromobilitási partnerségével a verseny nagykorúvá válik, amely abban támogatja a szervezőket, hogy a Formula Student EAST továbbra is a világ legjobb mérnökversenyei közé tartozhasson.